મુંબઈ, તા. 12 : શૅરબજારમાં આજે બે દિવસના ઘટાડાની સામે તીવ્ર વધઘટ અંતે પ્રત્યાઘાતી ઉછાળો આવ્યો હતો. એનએસઈ ખાતે નિફ્ટી શરૂઆતમાં ગઇકાલના બંધ 11,287થી ઉપર 11,340 ખૂલ્યા પછી ટ્રેડિંગ દરમિયાન 11,250 સુધી નીચે ખાબક્યો હતો. રૂપિયો આજે પુન: સવારના ટ્રેડમાં ડૉલર સામે ઘટીને 72.91 ઉતર્યા પછી રિઝર્વ બૅન્કની ભારે લેવાલી પછી સુધરીને 72.20ના સ્તરે આવ્યો હતો. જ્યારે શૅરબજારમાં નીચા ભાવથી એફએસસીજી ઇન્ડેક્સ 2.5 ટકા અને ફાર્મા ઇન્ડેક્સ 1 ટકા સુધરવાથી બજારમાં ઘટાડા પછી પુન: સુધારો શરૂ થયો હતો. જેથી નીચા ભાવે અગ્રણી શૅરોમાં સટ્ટાકીય વેચાણ કપાતા પ્રત્યાઘાતી ઉછાળે ટ્રેડિંગ અને નિફ્ટી 82 પોઇન્ટ સુધારે 11,370ના સ્તરે બંધ રહ્યો હતો. જેથી નિફ્ટીના 31 શૅર વધીને બંધ રહ્યા હતા. જ્યારે 19 શૅર ઘટાડે બંધ હતા. જેને પગલે બીએસઈમાં સેન્સેક્ષ પણ 305 પોઇન્ટ વધીને 37,718ના સ્તરે બંધ રહ્યો હતો. આજે એફએમસીજીના શૅરોમાં ગ્લેક્સો સ્મીથકલાઇન અને આઇટીસી અને ફાર્મામાં સનફાર્મા નોંધપાત્ર સુધર્યા હતા. ગુરુવારે ગણેશ ચતુર્થીએ બજાર બંધ રહેશે.